2014. Okt. 5

Alapige: 1Jn 2:18-20

Biztos védelem a támadásokkal szemben


Ahogy haladunk János első levelével, lassan kibontakozik előttünk azoknak a gyülekezeteknek az állapota, akiknek János ír. Az eddigi igeszakaszokban homályosabb utalások voltak a problémákra, most azonban igen konkrét látványos támadásokkal szembesülünk. Arról ír János, hogy emberek hagyták ott a gyülekezetet. Kiváltak a gyülekezetből és megdöbbentették a hívőket. Összezavarták őket. Korábban ott voltak a gyülekezetben, részt vettek az alkalmakon, bizonyos közösségben voltak a többiekkel, aztán egyszer csak elindult egy megrázó folyamat aminek a végén elhagyták a gyülekezetet. Ezt pedig úgy tették, hogy elbizonytalanítsák a hívőket, hogy megingassák őket a hitükben, azt állítva, hogy ők, a kiszakadók az igazi hívők, ők rendelkeznek azzal a titkos, extra tudással ami őket különbbé teszi és a többi hívőnek is meg kellene tanulni ezt és követni őket... Mi történik, kérdezték sokan? Vajon nekik van igazuk? Sokan tudjátok, hogy a mi egyházunkban, ezen belül a budapesti gyülekezetben is történt már ilyen. Bizonyára emlékeztek milyen nyomás volt a vezetőkön, de a tagokon is. Emlékezhettek, hogy sokakat megzavart, hogy némelyek megkérdőjelezték az egyházunk megfelelő viszonyulását... Ugye mennyire össze tud zavarni, meg tud rázni egy ilyen esemény. 

János az ő segítségükre siet az ő levelével, ahogy a mi segítségünkre is és megadja azokat az eszközöket, amelyek segítségével megnyugtató biztos választ lehet adni ezekre a kérdésekre. Az előző igehirdetésekben is említettük már, de hadd ismételjük ezeket az alapelveket, támpontokat egy kicsit kiegészítve, amelyek segíthetnek a saját életünk vizsgálatában és a mások életének a vizsgálatában. Ezeket az alapelveket nevezhetjük az igazi keresztyénség tesztjének is. Két nagy csoportot alkotnak ezek a tesztek :


A. Doktrínai, vagyis tanítási tesztek a hitünkről, ismeretünkről:



- HELYES ISMERET KRISZTUSRÓL  - mégpedig, hogy ő a testté lett Isten, aki magára vette bűneinket és meghalt értünk a kereszten és így megváltott a kárhozatból. 1Jn 2:1-2



- HELYES ISMERET AZ EMBERRŐL - az ember fellázadt Isten ellen, kárhozatra méltó bűnös, elveszett Krisztus váltsága és kegyelme nélkül. 1Jn 1:8.


B. Erkölcsi tesztek, amelyek a "hogyan élünk" kérdéssel állítanak szembe és amelyeket további két kategóriában nevez meg János:



- BIBLIKUS ENGDELEMSSÉG


- BIBLIKUS SZERETET
Miközben János ezeket a "teszteket" ajánlja és egyben végzi is a kis-ázsiai gyülekezeteken, felszínre jönnek az ellenségek, a veszélyek, amelyek rombolhatják a hívők és a gyülekezet életét. Ilyen veszély, pontosabban fogalmazva ellenség a világ - amiről az előző részben olvastunk és ilyen ellenség az "antikrisztusok" csoportja, akikről a most felolvasott részben ír.


Egy meghökkentő állítással kezdi gondolatmenetét - és pedig azzal, hogy itt az utolsó óra, amit azzal támaszt alá, hogy az "utolsó órában" vagy ahogy a szentírás más helyeken fogalmaz az "utolsó idők"-ben jelenik meg az antikrisztus és most megjelent sok antikrisztus. Mielőtt tovább lépnénk fontos, hogy tisztázzunk két fogalmat: az utolsó idők (vagy utolsó óra) és az antikrisztus fogalmát. 


1. A szentírás segít az "utolsó idők" fogalmának a behatárolásában éspedig Krisztus testté lételével kezdődött és második eljövetelével és az utolsó ítélettel fog véget érni (Ap. Csel. 2:16-17 és 1Pt 1:20) Itt különösen figyelnünk kell ezeknek az igeverseknek a vizsgálatában, mert János fogalmazása azt az érzést keltheti bennünk, hogy nagyon az utolsó pillanatokban voltak akiknek írt, aztán mégis mi látjuk, hogy eltelt közel 2000 év és még mindig nincs itt. Ezért támadnak csúfolódók is akikről Péter ír a 2Pt 3:3-ban. Ha jól megfigyeljük János levelét, a hangsúly nem annyira az idő rövidségén van, hanem az utolsó idők jellemzőjén - hogy megjelenik az antikrisztus. János egy kicsit kiszélesíti az antikrisztus fogalmát - és alkalmazza több személyre is, akik már jelen vannak az ő idejében, levele írásának az idejében, amiről szintén felismerhető az utolsó idő. 

Miért volt fontos tudni az első század végén élő hívőknek és ugyanúgy a 21. században élő hívőknek, hogy az utolsó időkben élnek? Mert a szentírásból megismerhették ezen utolsó idők jellemzőit, felkészülhettek rájuk és amikor szembesültek velük, jól tudtak viszonyulni hozzájuk. Ezért fontos számunkra is jól ismerni az utolsó idők jeleit, jellemzőit, hogy a történő események ne érjenek meglepetésszerűen, váratlanul, hanem felkészülten, tudva, hogy ezeknek a dolgoknak kell beteljesedni! Ha ezt látjuk és tudjuk, akkor nem támad az a bizonytalanság, nem lesz bennünk az a félelem, hogy talán kicsúszott az irányítás Isten kezéből és most jön a végső katasztrófa és senki sem segíthet rajtunk. Ha ismerjük Isten kijelentését, láthatjuk, hogy az általa megjövendölt események teljesednek be. Tudhatjuk, hogy Isten uralkodik és felügyel mindent, még egy hajszál sem eshetik le a fejünkről az ő tudomása nélkül. Ez pedig biztonságot ad, hogy ugyanígy a többi ígéretei is be fognak teljesedni - a mi üdvösségünket beleértve. 


2. Az antikrisztus szót egyedül János írásaiban találjuk a szentírásban. Természetesen más megfogalmazásokban jelen van az evangéliumokban, Pál és Péter írásaiban is. Nem túl bonyolult a szó megértése, hiszen más fogalmakban is használjuk az "anti" szót, ami azt jelenti, hogy "ellen". Ennek alapján az egyszerű ember is érti, hogy az antikrisztus mindenek előtt azt jelenti, hogy Krisztus ellen. A biblia görög nyelv ismerete annyiban segít, hogy ott az anti szónak van még egy jelentése, mégpedig az, hogy "helyett" vagyis jelen esetben "Krisztus helyett". Ennek a fényében érthetjük a Mk13:6-t és Mt 24:24-t. Egy dolog biztos, hogy ezek a személyek Krisztus és a hívők ellenségei és így a kárukra vannak, az a céljuk, hogy megtévesszék félrevezessék az embereket és így a vesztüket (kárhozatukat okozzák). Tudjuk, hogy ki áll mögöttük - az aki emberölő volt kezdettől fogva (Jn 8:44). 

Talán mindenki hallotta az antikrisztus szót és igen nagy valószínűség szerint egy személyre gondol. Láthatjuk a felolvasott igerészben is, hogy János beszél "az antikrisztusról" és utána sok antikrisztusról. A szentírásban megtaláljuk az "egy kiemelkedő" személyre vonatkozó utalásokat, aki a "végidők legvégén" jelenik meg és majd Krisztus az ő visszajövetelekor fogja elpusztítani. Ugyanakkor látjuk, hogy több helyen is használja tágabb értelemben, mindazokra a személyekre, akik Krisztus, Isten ellenségei. Tehát ha egész pontosak akarunk lenni, akkor látnunk kell, hogy az antikrisztus fogalom nem csak személyeket takar, hanem gondolkodásmódot, életfilozófiát, ugyanúgy mint a világ. Tehát nekünk nem /vagy nem csak személyekkel kell hadakoznunk, hanem egy gondolkodásmóddal, életvitellel. Ha tovább vizsgáljuk János levelében azt, hogy kikre alkalmazza ezt a fogalmat, láthatjuk, hogy főként azokra, akik hallottak Krisztusról, azt vallották, hogy hisznek benne és csatlakoztak a gyülekezethez.  Közülünk váltak ki, írja János. Gyülekezeti tagok voltak mint Anániás és Szafira, vagy mint Simon Mágus és sokan mások...Olyanokra akik vagy a hitükkel (ismeretükkel) vagy az életvitelükkel elárulták Jézus Krisztust  (1Jn 2:22-23, 

1Jn 4:2-3, 2Jn 7) János itt különösen azokra utal, akik támadták Krisztus személyét, nem fogadták el akár az istenségét, akár a teljes emberi lényét - "testben eljött Krisztus". Ma is találunk bőven hasonló tévtanítókat, félrevezetőket. Bizonyára sok megdöbbentő történetet lehet hallani ilyen esetekről. Olvastam egyet, egy hitvalló gyülekezet pásztorától. Megjelent egy nőszemély a gyülekezetben, aki szeretett volna többet tudni Krisztusról. A lelkész elmondta neki az evangéliumot, és rövid idő után bizonyságot tett a hitéről és gyülekezeti taggá vált. Több mint 20 éven keresztül volt a gyülekezet tagja, aktívan szolgált, míg egyszer csak gondok jelentkeztek az életében, aztán lassan kimaradt - és egy tévtanító csoporthoz csatlakozott... Azt írja erre János, hogy közülünk váltak ki, de nem voltak közülünk valók. És tovább viszi a gondolatot, ami segít. Azért váltak ki, mert nem voltak igazán közülünk valók, nem voltak igazán hívők, mert ha igazán keresztyének lettek volna, velünk maradtak volna. Ezen felül hozzá teszi, hogy ennek nyilvánvalóvá kellet lennie. Tehát a kis-ázsiai gyülekezetekben nem azért támadtak tévtanítók, problémák, zavargások, mert Isten nem tudta megőrizni őket ettől, hanem mert maga Isten engedte meg a próbát, hogy ezáltal leleplezze a hamis hívőket. Szeretnénk-e ezt megérteni és megjegyezni, hogy amikor hasonló esetek történnek a gyülekezeteinkben, akkor ne a félelem és rettegés legyen úrrá rajtunk, hanem az alázat és a könyörgés, hogy Isten szabadítson meg a gonosz, képmutató, hamis emberektől és erősítse meg az övéit! Lássuk meg, hogy a próbák a hitetlenek, képmutatók leleplezésére és a gyülekezetből való eltávolításukra, valamint a hívők javára és megerősítésére vannak! Látva ezt, adjunk hálát Istennek értük. Egyébként amelyik gyülekezetben szorosak a testvéri kapcsolatok, abban valószínűleg sokkal hamarább leleplezi Isten a képmutatókat, mert ők "nem közülünk valók" és ez kiderül szoros testvéri kapcsolatok által. A képmutatónak mindig van rejtegetni valójuk és ez egy idő után kiderül, ha komolyan figyelünk egymásra. Ha lazák a testvéri kapcsolatok, akkor sokkal könnyebb a képmutatónak megbújnia a gyülekezetben.


3. Az előző gondolatmenet elvezethetett ahhoz a személyes kérdéshez: Vajon én nem vagyok-e képmutató? Honnan tudhatom meg, hogy én tényleg igaz hívő vagyok? Két héttel ezelőtt már adtunk egy választ erre a kérdésre: abból tudjuk meg, hogy megismertük őt, hogy megtartjuk a parancsolatait. Akkor megvizsgáltuk, hogy mit jelent pontosan ez a kijelentés. Most János ugyanazt mondja el egy másik szemszögből egy kicsit másképp fogalmazva: Nektek pedig kenetetek van a Szenttől. Másképp fogalmazva, nektek igaz hívőknek bizonyosságotok van, amit a Szentlélek végzett el bennetek. A kenet szó a Szentlélekre mutat, vagyis azt mondja el itt János, hogy Isten Szentlelke bennük - bennünk lakozik és ő maga "tesz bizonyságot a mi lelkünkkel együtt, hogy Isten fiai vagyunk" Róm 8:16. Akiben Isten lelke jelen van az megváltozik és ezt észre veszi. János határozottan mondja: "ezt tudjátok mindnyájan" mégpedig azt, hogy kenetetek van a Szenttől, hogy Isten lelke végzi a munkáját bennetek. Néhány konkrétum Isten lelke munkájáról a szívünkben, amit vizsgálhatunk: bánt-e, zavar-e a bűn - a bűnös gondolatok, a kísértések, az istentelen beszéd, a vétkek? Zavar-e hogy Isten és felebarátaink ellen vétettünk, vagy csak az önsajnálatig jutunk el? Találunk őszinte bűnbánatot és őszinte vágyat a szívünkben a megtérésre, a bűntől való elfordulásra? Van-e legalább időnként őszinte megalázkodás a szívünkben, amikor elismerjük a bűneink magunk és Isten előtt és látjuk, hogy rászorulunk az ő kegyelmére? Tapasztaltunk-e már őszinte megbocsátást emberek iránt, amikor tényleg nem marad a szívünkben harag, indulat, bosszú velük szemben? Történt-e olyan, hogy meglepődtél saját magadon egy emberhez vagy eseményhez való viszonyulásban (pozitív értelemben), amire azt mondod, hogy te, a saját szíved szerint nem így szoktad - és megláttad, hogy Isten lelke végezte ezt benned. Ha ebből bármit is tapasztaltál, az a Szentlélek munkájáról tesz bizonyságot számodra. Ha igazi keresztyén vagy, akkor a Szentléleknek ezen munkáit látod szaporodni a szívedben és így egyre inkább megbizonyosodhatsz arról, hogy Isten gyermeke vagy.   

Erre a gondolatsorra még ráerősít János a 26-27. versekben. Felfedi az összefüggést is: a képmutatók, tévelygők, tévtanítók igyekeznek félrevezetni a hívőket - ez a veszély minden korban és időben fennállt. Sok támadásban van, lesz részünk, de Isten gondoskodott egy komoly támaszról, egy nagyszerű védelemről és segítségről aki nem más mint Szentlélek - és az ő munkája az életünkben. Erre utal az újra használt kenet szó (27 vers). Itt újra értetlenkedve állhatunk, ha nem alkalmazzuk az igetanulmányozás alapszabályait. Hogyan érti azt  János, hogy nincs szükségünk arra, hogy bárki tanítson, mert az ő kenete megtanít mindenre. Említettük a szerdai biblia órán, hogy a szentírás önmagát magyarázza. Vajon melyik igék magyarázhatják nekünk ezt a gondolatot? Itt jó ha eszünkbe jut a Jer. 31:33-34, aztán a Jn 14:26 valamint a Jn 16:13-14. Mindezek az igék a Szentlélek munkáját emelik ki és nem a tanítók pásztorok munkáját cáfolják meg. Fontos látnunk az összefüggést amiben János használja ezt a kijelentést (26-27. vers): nincs szükségünk, hogy a tévtanítók tévelygők tanítsanak minket és megosszák velünk az ő "titkos" vagy "extra" tudományukat ami az evangéliumon felül, vagy kívül van. Nekünk elég az evangélium, amit Isten kegyelméből hallottunk és abban kell megmaradjunk. Az a teljes igazság, az üdvözítő igazság, amiben fontos megmaradnunk - amiben segít Isten Lelke hogy megmaradjunk. 

Az utolsó időkben - "utolsó órában" élünk, sok antikrisztus támadt és támad, sok veszélynek, támadásnak vagyunk kitéve úgy a világ részéről, mint a hamis tanítások részéről, de ígéretünk van, hogy Isten Lelke véd és megtart és megerősít az Igaz hitben!
